CELEX: 52017PC0093
Language: fi
Date: 2017-02-22
Title: Ehdotus NEUVOSTON TÄYTÄNTÖÖNPANOPÄÄTÖS sakon määräämisestä Itävallalle velkatietojen väärentämisestä Salzburgin osavaltiossa

EUROOPAN KOMISSIO
            Bryssel 22.2.2017
            COM(2017) 93 final
            2017/0044(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            sakon määräämisestä Itävallalle velkatietojen väärentämisestä Salzburgin osavaltiossa
            
               
         
         
            
               PERUSTELUT
            
            
               1.
                     Suosituksen tausta
            
            
               Euroopan unionin toiminnasta tehdyn sopimuksen (SEUT) 126 artiklan 1 kohdan mukaan jäsenvaltioiden on vältettävä liiallisia julkisen talouden alijäämiä. Julkisen talouden alijäämää ja velkaa koskevat tiedot, jotka ovat merkityksellisiä sovellettaessa SEUT-sopimuksen 121 ja 126 artiklaa tai perussopimusten liitteenä olevaa, liiallisia alijäämiä koskevasta menettelystä tehtyä pöytäkirjaa, ovat olennaisia unionissa talouspolitiikan koordinoinnin kannalta.
            
            
               Julkisen talouden valvonnan tehokkaasta täytäntöönpanosta euroalueella 16. marraskuuta 2011 annetussa Euroopan parlamentin ja neuvoston asetuksessa (EU) N:o 1173/2011
                  1
                vahvistetaan seuraamusjärjestelmä julkisen talouden valvonnan täytäntöönpanon tehostamiseksi euroalueella. Asetuksen 8 artiklan 1 kohdassa säädetään, että neuvosto voi komission suosituksesta päättää määrätä sakon jäsenvaltiolle, joka on vastuussa julkisen talouden alijäämää ja velkaa koskevien tietojen tahallisesta tai törkeän tuottamuksellisesta vääristelystä, jotta voidaan ehkäistä tällainen vääristely.
            
            
               Asetuksen (EU) N:o 1173/2011 8 artiklan 3 kohdassa komissio valtuutetaan toteuttamaan kaikki tarvittavat tutkinnat, jos se toteaa olevan vahvoja viitteitä tosiseikoista, jotka todennäköisesti vastaavat kyseisten tietojen vääristelyä. Komissio käynnisti 3. toukokuuta 2016 tutkinnan tilastojen väärentämisestä Itävallassa.
            
            
               Tilastojen väärentämiseen liittyvän tutkinnan alustavat havainnot lähetettiin Itävallalle 20. joulukuuta 2016 komission delegoidun päätöksen 2012/678/EU 6 artiklan mukaisesti, jotta Itävalta saattoi esittää niistä huomautuksensa. Komissio kehotti Itävaltaa toimittamaan alustavia havaintoja koskevat kirjalliset huomautuksensa viimeistään 19. tammikuuta 2017. Itävalta toimitti kirjalliset huomautuksensa 25. tammikuuta 2017.
            
            
               Komissio antoi 22. helmikuuta 2017 kertomuksen, jäljempänä ’kertomus’, joka koski asetuksen (EU) N:o 1173/2011
                  2
                mukaista tutkintaa tilastojen väärentämisestä Itävallassa ja jossa otettiin huomioon Itävallan esittämät huomautukset. 
            
            
               Kertomuksessa todetaan, että Landesrechnungshof (LRH) sekä Salzburgin osavaltion virasto ja osavaltion hallinto, eli Itävallan tasavallan julkissektoriin kuuluvat yksiköt toimivat törkeän tuottamuksellisesti, koska ne eivät varmistaneet asianmukaisia tietojen laatimisen tarkistuksia ja raportointimenettelyjä. Siten kyseiset yksiköt edesauttoivat sitä, että Salzburgin osavaltion viraston talousarvioyksikkö saattoi vääristellä ja peitellä rahoitustoimia, mikä johti vuosia 2008–2012
                  3
                koskevien Itävallan velkatietojen vääristelyyn Eurostatille vuosina 2012 ja 2013 eli asetuksen (EU) 1173/2011 voimaantulon jälkeen.
            
            
               Lisäksi kertomuksessa todettiin, että Itävallan tilastolaitos, jäljempänä ’STAT’, oli tietoinen Salzburgin osavaltion kirjanpidon vääristelystä ainakin 6. joulukuuta 2012 lähtien, mutta ilmoitti asiasta asianmukaisesti komissiolle (Eurostatille) vasta 10. lokakuuta 2013.
            
            
               Asetuksen (EU) N:o 1173/2011 8 artiklan 1 kohdassa vahvistetut edellytykset, joilla voidaan suosittaa neuvostolle, että tämä määrää jäsenvaltiolle sakon, ovat olemassa, kun on kyse velkatietojen vääristelystä, jota esiintyi Itävallan ilmoittaessa virheelliset tiedot Eurostatille maaliskuussa ja syyskuussa 2012 sekä maaliskuussa ja syyskuussa 2013 eli sen jälkeen, kun asetus oli tullut voimaan 13. joulukuuta 2011. 
            
            
               2.
                     Sakon laskeminen
            
            
               Asetuksessa (EU) N:o 1173/2011
                  4
                tarkoitetuista tilastojen väärentämiseen liittyvistä tutkinnoista ja sakoista 29. kesäkuuta 2012 annetun komission delegoidun päätöksen 2012/678/EU 14 artiklan mukaan komission on varmistettava, että suositeltava sakko on tehokas, oikeasuhteinen ja varoittava. Sakko vahvistetaan kaksivaiheisella menetelmällä. Ensiksi komissio määrittää viitemäärän. Sen jälkeen se voi tarkistaa viitemäärää ylös- tai alaspäin ottaen huomioon tapaukseen liittyvät erityisolosuhteet.
            
            
               Viitemäärä on delegoidun päätöksen 2012/678/EU 14 artiklan 2 kohdan mukaisesti 5 prosenttia vääristelyn vaikutuksesta Itävallan julkisen talouden velkaan liiallisia alijäämiä koskevaan menettelyyn liittyvän ilmoituksen kattamina vuosina. Tarkistus, joka tehtiin vuodelle 2012 velkaan, jonka Itävallan tasavalta oli ilmoittanut huhtikuussa 2014 julkaistussa liiallisia alijäämiä koskevan menettelyn mukaisessa ilmoituksessa, oli 1 192 miljoonaa euroa. Tämän perusteella viitemäärä on 59,6 miljoonaa euroa.
            
            
               Delegoidun päätöksen 2012/678/EU 14 artiklan 3 kohdan d alakohdassa vahvistettujen edellytysten perusteella lähtökohtana on, että viitemäärän on oltava suurin havaittu vääristelyn määrä kerrottuna niiden vuosien lukumäärällä, joiden kuluessa olennaista vääristelyä tapahtui, neljän vuoden aikana viimeisestä ilmoituksesta. Kuten edellä mainittiin, suurin havaittu vääristelyn määrä oli 1 192 miljoonaa euroa vuonna 2012. Lisäksi viimeinen ilmoitus, jossa kyseinen vääristely esiintyi, oli lokakuussa 2013 julkaistu liiallisia alijäämiä koskevan menettelyn mukainen ilmoitus, joka kattaa vuodet 2009–2012. Ottaen kuitenkin huomioon, että asetus (EU) N:o 1173/2011 tuli voimaan vasta 13. joulukuuta 2011 ja että sitä ennen julkisen talouden alijäämää ja velkaa koskevien tietojen vääristelystä ei määrätty seuraamuksia, merkityksellisiä ovat vain vuosien 2011 ja 2012 vääristelyt, jotka ilmoitettiin vuosina 2012 ja 2013 julkaistuissa liiallisia alijäämiä koskevan menettelyn mukaisissa ilmoituksissa. Sen vuoksi viitemäärä on kerrottava kahdella, jolloin se on 119,2 miljoonaa euroa. 
            
            
               Ottaen huomioon delegoidun päätöksen 2012/678/EU 14 artiklan 3 kohdan a alakohdassa vahvistetut edellytykset komission kertomuksessa todetaan, ettei tietojen vääristelyllä ollut merkittävää vaikutusta unionin talouspolitiikan vahvistetun ohjausjärjestelmän toimintaan, koska sen vaikutus Itävallan tasavallan koko velkaan oli rajallinen. Siksi komissio katsoo, että Itävallan tasavallan sakkoa voidaan alentaa konkreettisten olosuhteiden perusteella.
            
            
               Ottaen huomioon delegoidun päätöksen 2012/678/EU 14 artiklan 3 kohdan b alakohdassa vahvistetut edellytykset kertomuksessa todetaan, että tietojen vääristely johtui törkeästä tuottamuksesta. Kertomuksessa ei todeta vääristelyn olleen tahallista liiallisia alijäämiä koskevan menettelyn yhteydessä (katso erityisesti kertomuksen osa 4). Sen vuoksi sakon määrää ei tarkisteta näiden konkreettisten olosuhteiden perustella.
            
            
               Ottaen huomioon delegoidun päätöksen 2012/678/EU 14 artiklan 3 kohdan c alakohdassa vahvistetut edellytykset kertomuksessa todetaan, että tietojen vääristelyä edesauttoi se, että kolme Itävallan tasavallan julkissektorin yksikköä toimi törkeän tuottamuksellisesti, koska ne eivät varmistaneet asianmukaisia tietojen laatimisen tarkistuksia ja raportointimenettelyjä (ks. erityisesti kertomuksen 3 ja 4 jakso). Komissio ei kuitenkaan katso tämän olevan kyseisten yksiköiden yhteistä toimintaa, ja siten Itävallan tasavallalle määrättävää sakkoa voitaisiin alentaa tästä syystä konkreettisten olosuhteiden perusteella.
            
            
               Ottaen huomioon delegoidun päätöksen 2012/678/EU 14 artiklan 3 kohdan e alakohdassa vahvistetut edellytykset komission kertomuksessa todetaan, että STAT ja kaikki asianomaiset yksiköt ovat osoittaneet suurta yhteistyökykyä tutkinnan aikana. Tässä yhteydessä komissio on ottanut jossain määrin huomioon käytännön, jota se noudattaa kilpailun alalla, jolla sakkoja voidaan vähentää merkittävästi, jos komission kanssa tehdään yhteistyötä tutkinnan aikana. 
            
            
               On kuitenkin varmistettu, että vaikka STAT oli saanut osavaltion virastolta täysin ja suoraan tiedot ja oli ainakin 22. tammikuuta 2013 jälkeen tietoinen siitä, että tietojen vääristelyä oli tapahtunut Salzburgin osavaltion kirjanpidossa, se ei heti ilmoittanut näitä tietoja komissiolle (Eurostatille). Yleensä tämän seikan perusteella sakon määrää olisi aiheellista korottaa. Edellä mainittujen seikkojen yhteisvaikutuksen vuoksi komissio katsoo, että Itävallan tasavallalle määrättävää sakkoa voitaisiin silti tietyssä määrin alentaa näistä syistä.
            
         
         
            
               Yleisesti ottaen komissio suosittaa neuvostolle, että Itävallan tasavallalle määrätään 29,8 miljoonan euron suuruinen sakko, joka on 25 prosenttia kaksinkertaisesta viitemäärästä. 
            
            
               Sakon kokonaismäärä saa asetuksen (EU) N:o 1173/2011 8 artiklan 2 kohdan mukaisesti olla enintään 0,2 prosenttia suhteessa Itävallan tasavallan BKT:hen. Suositettu sakko ei ylitä 0,2 prosentin ylärajaa suhteessa Itävallan BKT:hen vuonna 2015.
            
            
               3.
                     Päätelmä ja suositukset
            
            
               Komission kertomuksessa todetaan, että kolme Itävallan tasavallan julkissektorin yksikköä on toiminut törkeän tuottamuksellisesti, koska ne eivät varmistaneet asianmukaisia tietojen laatimisen tarkistuksia ja raportointimenettelyjä ja koska yhden kyseessä olevan yksikön alayksikkö vääristeli ja peitteli rahoitustoimia. Tämä johti alijäämään ja velkaan liittyvien tietojen virheelliseen raportointiin Eurostatille vuosina 2012 ja 2013, jolloin raportoidut tiedot koskivat vuosia 2008–2012, eli asetuksen (EU) 1173/2011 voimaantulon jälkeen. Näiden havaintojen perusteella komissio suosittaa, että neuvosto määrää Itävallan tasavallalle 29,8 miljoonan euron suuruisen sakon.
            
            
               2017/0044 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               sakon määräämisestä Itävallalle velkatietojen väärentämisestä Salzburgin osavaltiossa
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon julkisen talouden valvonnan tehokkaasta täytäntöönpanosta euroalueella 16 päivänä marraskuuta 2011 annetun Euroopan parlamentin ja neuvoston asetuksen (EU) N:o 1173/2011
                  5
                ja erityisesti sen 8 artiklan 1 kohdan,
            
            
               ottaa huomioon asetuksessa (EU) N:o 1173/2011 tarkoitetuista tilastojen väärentämiseen liittyvistä tutkinnoista ja sakoista 29 päivänä kesäkuuta 2012 annetun komission delegoidun päätöksen 2012/678/EU
                  6
               ,
            
            
               ottaa huomioon 22 päivänä helmikuuta 2017 annetun komission kertomuksen
                  7
                asetuksen (EU) N:o 1173/2011 mukaisesta Itävallassa tapahtunutta tilastojen väärentämistä koskevasta tutkinnasta,
            
            
               ottaa huomioon komission suosituksen,
            
            
               sekä katsoo seuraavaa:
            
            
               (1)Euroopan unionin toiminnasta tehdyn sopimuksen (SEUT) 126 artiklan 1 kohdan mukaan jäsenvaltioiden on vältettävä liiallisia julkisen talouden alijäämiä. Julkisen talouden alijäämää ja velkaa koskevat tiedot, jotka ovat merkityksellisiä sovellettaessa SEUT-sopimuksen 121 ja 126 artiklaa tai perussopimusten liitteenä olevaa, liiallisia alijäämiä koskevasta menettelystä tehtyä pöytäkirjaa, ovat olennaisia unionissa talouspolitiikan koordinoinnin kannalta.
            
            
               (2)Jotta voidaan vahvistaa julkisen talouden valvonnan täytäntöönpanoa euroalueella ja estää julkisen talouden alijäämää ja velkaa koskevien tietojen tahallinen tai törkeän tuottamuksellinen vääristely, neuvosto voi komission suosituksesta päättää määrätä sakon vääristelystä vastuussa olevalle jäsenvaltiolle.
            
            
               (3)Komissio käynnisti 3 päivänä toukokuuta 2016 asetuksen (EU) N:o 1173/2011 mukaisen tutkinnan tilastojen väärentämisestä Itävallassa. Tutkinnan alustavat havainnot toimitettiin Itävallalle 20 päivänä joulukuuta 2016 delegoidun päätöksen 2012/678/EU vaatimusten mukaisesti, jotta Itävalta voisi esittää niistä huomautuksensa. Itävalta toimitti alustavia havaintoja koskevat kirjalliset huomautuksensa 25 päivänä tammikuuta 2017.
            
            
               (4)Komissio antoi 22 päivänä helmikuuta 2017 kertomuksen, joka koski asetuksen (EU) N:o 1173/2011 mukaista tutkintaa tilastojen väärentämisestä Itävallassa ja jossa otettiin huomioon Itävallan esittämät huomautukset. 
            
            
               (5)Kertomuksessa komissio toteaa, että Landesrechnungshof (LRH) sekä Salzburgin osavaltion virasto ja osavaltion hallinto, eli Itävallan tasavallan julkissektorin yksiköt toimivat törkeän tuottamuksellisesti, koska ne eivät varmistaneet asianmukaisia tietojen laatimisen tarkistuksia ja raportointimenettelyjä. Siten kyseiset yksiköt edesauttoivat sitä, että Salzburgin osavaltion viraston talousarvioyksikkö saattoi vääristellä ja peitellä rahoitustoimia, mikä johti vuosia 2008–2012 koskevien Itävallan velkatietojen vääristelyyn Eurostatille vuosina 2012 ja 2013 eli asetuksen (EU) 1173/2011 voimaantulon jälkeen. Lisäksi kertomuksessa todettiin, että Itävallan tilastolaitos, jäljempänä ’STAT’, oli tietoinen Salzburgin osavaltion kirjanpidon mahdollisesta vääristelystä ainakin 6 päivästä joulukuuta 2012 lähtien mutta ilmoitti asiasta asianmukaisesti komissiolle (Eurostatille) vasta 10 päivänä lokakuuta 2013.
            
         
         
            
               (6)Sakon määrä ei saa olla enempää kuin 0,2 prosenttia suhteessa Itävallan bruttokansantuotteeseen vuonna 2015.
            
            
               (7)Määrättävän sakon viitemäärän on oltava 5 prosenttia vääristelyn laajemmasta vaikutuksesta Itävallan julkisen talouden velkaan liiallisia alijäämiä koskevaan menettelyyn liittyvän ilmoituksen kattamina vuosina. Tarkistus, joka tehtiin velkaan, jonka Itävallan tasavalta oli ilmoittanut huhtikuussa 2014 julkaistua liiallisia alijäämiä koskevan menettelyn mukaista ilmoitusta varten, oli 1 192 miljoonaa euroa. Tämän perusteella viitemäärä on vahvistettava 59,6 miljoonaksi euroksi.
            
            
               (8)Ottaen huomioon delegoidun päätöksen 2012/678/EU 14 artiklan 3 kohdan d alakohdassa vahvistetut edellytykset komission kertomuksessa todetaan, että sakon perustaksi voidaan ottaa kyseisen jäsenvaltion toimet, jotka on toteutettu ajanjaksona, joka alkoi 13 päivänä joulukuuta 2011 asetuksen (EU) N:o 1173/2011 tullessa voimaan ja päättyi tutkinnan käynnistyessä. Lisäksi siinä todetaan, että viimeinen ilmoitus, jossa olennaista vääristelyä tapahtui, oli lokakuussa 2013 julkaistu liiallisia alijäämiä koskevan menettelyn mukainen ilmoitus, joka kattaa vuodet 2009–2012. Asetuksen yhteydessä merkityksellisiä ovat vuosien 2011 ja 2012 vääristelyt, jotka ilmoitettiin vuosina 2012 ja 2013 julkaistuissa liiallisia alijäämiä koskevan menettelyn mukaisissa ilmoituksissa. Näiden seikkojen perusteella on aiheellista korottaa sakon määrää.
            
            
               (9)Ottaen huomioon delegoidun päätöksen 2012/678/EU 14 artiklan 3 kohdan a alakohdassa vahvistetut edellytykset komission kertomuksessa on todettu, ettei tietojen vääristelyllä ollut merkittävää vaikutusta unionin talouspolitiikan vahvistetun ohjausjärjestelmän toimintaan, koska sen vaikutus Itävallan tasavallan koko velkaan oli rajallinen. Näiden seikkojen perusteella on aiheellista vähentää sakon määrää.
            
            
               (10)Ottaen huomioon delegoidun päätöksen 2012/678/EU 14 artiklan 3 kohdan b alakohdassa vahvistetut edellytykset komission kertomuksessa todetaan, että tietojen vääristely johtui törkeästä tuottamuksesta. Kertomuksessa ei todeta vääristelyn olleen tahallista liiallisia alijäämiä koskevan menettelyn yhteydessä. Tältä osin sakon määrää ei pitäisi mukauttaa.
            
            
               (11)Ottaen huomioon delegoidun päätöksen 2012/678/EU 14 artiklan 3 kohdan c alakohdassa vahvistetut edellytykset kertomuksessa todetaan, että tietojen vääristelyä edesauttoi se, että kolme Itävallan tasavallan julkissektorin yksikköä toimi törkeän tuottamuksellisesti, koska ne eivät varmistaneet asianmukaisia tietojen laatimisen tarkistuksia ja raportointimenettelyjä. Komissio ei kuitenkaan katso tämän olevan kyseisten yksiköiden yhteistä toimintaa. Näiden seikkojen perusteella on aiheellista vähentää sakon määrää.
            
            
               (12)Ottaen huomioon komission delegoidun päätöksen 2012/678/EU 14 artiklan 3 kohdan e alakohdassa vahvistetut edellytykset komission kertomuksessa todetaan, että STAT ja kaikki asianomaiset yksiköt ovat osoittaneet suurta yhteistyökykyä tutkinnan aikana. Yleensä tämän seikan perusteella olisi aiheellista vähentää sakon määrää. On kuitenkin varmistettu, että due diligence -periaatteen mukaisesti STAT olisi voinut ja sen olisi pitänyt toimia nopeammin ja ennakoivammin komission (Eurostatin) tiedottamisessa siitä, että Salzburgin osavaltion tilien osalta on ilmoitettu vääriä tietoja. Yleensä tämän seikan perusteella olisi aiheellista korottaa sakon määrää. Vähennystä puoltavien seikkojen ja lisäystä puoltavien seikkojen yhteisvaikutus huomioon ottaen sakon määrää olisi tietyssä määrin alennettava.
            
            
               (13)Näiden olosuhteiden perusteella olisi Itävallalle määrättävä sakko vahvistettava 29,8 miljoonaksi euroksi,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Määrätään Itävallalle 29,8 miljoonan euron suuruinen sakko kolmen julkissektorin yksikön törkeän tuottamuksellisuuden edesauttamasta julkisen talouden velkaa koskevien tietojen vääristelystä sen mukaisesti, mitä todetaan Euroopan komission kertomuksessa, joka koskee asetuksen (EU) N:o 1173/2011 mukaista tutkintaa tilastojen väärentämisestä Itävallassa.
            
            
               2 artikla
            
            
               Tämä päätös on osoitettu Itävallan tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 306, 23.11.2011, s. 1.
               
               
                  
                     (2)
                  COM(2017) 94 final.
               
               
                  
                     (3)
                  Vuonna 2012 ilmoitettujen vuosien (2008–2011) ja vuonna 2013 ilmoitettujen vuosien (2009–2012) yhteenlaskettu määrä, joka perustuu seuraavaan kaavaan: vuonna n toimitetut tiedot koskevat vuosia n-1, n-2, n-3 ja n-4.
               
               
                  
                     (4)
                  EUVL L 306, 6.11.2012, s. 21.
               
               
                  
                     (5)
                  EUVL L 306, 23.11.2011, s. 1.
               
               
                  
                     (6)
                  EUVL L 306, 6.11.2012, s. 21.
               
               
                  
                     (7)
                  COM(2017) 94 final.